**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.08.2025, ora 08.00 – 03.08.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 03.08.2025, ora 07.00**

**RÂURI**

**Debitele au fost, în general, în scădere**, exceptând cursul inferior al Mureșului, unde au fost în creştere prin propagare.

Pe râurile din bazinul hidrografic Vedea, bazinele mijlocii şi inferioare ale Jiului, Argeşului, Ialomiței, bazinul inferior al Oltului şi pe râurile din Dobrogea debitele au fost staționare.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare multianuale) pe Vișeu, Moldova, Bistrița, cursul Someşului și unii afluenți din bazinul superior al acestuia, cursul superior al Jiului, pe cursurile mijlocii ale Mureşului și Siretului, cursurile inferioare ale Târnavelor şi mai mici (sub 30%) pe râurile din bazinele hidrografice: Tur, Crasna, Barcău, Moravița, Caraş, Nera, Cerna, Bârlad, pe afluenții Prutului, în bazinul inferior al Jiului, pe unii afluenți din bazinele Oltului, Vedei, Argeşului și pe râurile din Dobrogea.

În interval a fost emisă o atenționare hidrologică pentru fenomene imediate.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi, în general, în scădere**, exceptând râurile din bazinul hidrografic Vedea, bazinele mijlocii şi inferioare ale Jiului, Argeşului, Ialomiței, bazinul inferior al Oltului şi râurile din Dobrogea, unde vor fi relativ staționare.

Sunt posibile scurgeri pe versanți, torenți, pâraie ce pot genera viituri rapide cu creșteri semnificative de debite și niveluri pe unele râuri mici din zonele de deal și munte, cu o probabilitate mai mare în jumătatea de vest a țării, ca urmare a precipitațiilor sub formă de aversă, mai însemnate cantitativ, prognozate.

**Nivelurile** pe râuri la stațiile hidrometrice **se vor situa sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 02-03.08.2025 **a fost în creştere, având valoarea de 3800 m3/s**, sub media multianuală a lunii **iulie (5350 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi în creștere (4200 m3/s).**

În aval de Porțile de Fier debitele vor fi în creștere.

**2.** **Situaţia meteorologică în intervalul 02.08.2025, ora 09.00 –03.08.2025, ora 06.00**

**În ţară,** vremea a fost predominant frumoasă, iar îndeosebi în regiunile sudice, vestice și estice a devenit călduroasă. Cerul a fost variabil, dar după-amiaza și seara au fost înnorări temporar accentuate, averse și descărcări electrice local în zonele montane și izolat în Banat, Crișana, Transilvania, Moldova și nordul Olteniei. În a doua parte a nopții astfel de fenomene s-au semnalat pe arii restrânse în Banat. Vântul a suflat slab și moderat, cu unele

intensificări pe parcursul zilei în zona montană înaltă, iar noaptea pe alocuri în regiunile vestice (viteze de 45...60 km/h). Temperaturile maxime s-au încadrat între 26 de grade la Întorsura Buzăului și 35 de grade la Calafat, Băilești, Bechet, Giurgiu și Cernavodă, iar la ora 6.00 se înregistrau valori termice cuprinse între 10 grade la Toplița, Joseni, Miercurea Ciuc și Întorsura Buzăului și 27 de grade la Moldova Nouă. Dimineața și noaptea, izolat în depresiuni s-a format ceață.

**Observație:** în intervalul de diagnoză au fost în vigoare 2 atenționări cod galben pentru fenomene meteorologice periculoase imediate: 1 emisă de SRPV Bacău și 1 de SRPV Cluj-Napoca.

**La Bucureşti,** vremea s-a menținut frumoasă, însă a devenit călduroasă. Cerul a fost variabil, mai mult senin noaptea, iar vântul a suflat slab până la moderat. Temperatura maximă a fost de 33 de grade la Afumați și Băneasa și 34 de grade la Filaret, iar la ora 6.00 se înregistrau 15 grade la Băneasa, 17 grade la Afumați și 18 grade la Filaret.

**3. Prognoza meteorologică în intervalul 03.08.2025, ora 09.00-04.08.2025, ora 9.00**

**În ţară,** vremea va fi călduroasă în majoritatea zonelor, iar în sud și sud-vest local va fi caniculă, disconfort termic ridicat, iar indicele temperatură-umezeală (ITU) va atinge izolat pragul critic de 80 de unități. Temperaturile maxime se vor situa între 27 și 36 de grade. Pe parcursul zilei cerul va fi variabil, cu înnorări și ploi de scurtă durată însoțite de descărcări electrice local în zonele montane și submontane și izolat în vestul și estul teritoriului. Noaptea instabilitatea atmosferică se va accentua în Banat, Crișana, Maramureș, vestul Olteniei și al Transilvaniei și se va manifesta prin averse ce vor avea caracter torențial, descărcări electrice și intensificări de scurtă durată ale vântului. Pe arii restrânse cantitățile de apă vor depăși 15...25 l/mp, va cădea grindină și vor fi vijelii. În celelalte regiuni cerul va fi variabil, iar vântul va sufla slab și moderat. Minimele termice se vor încadra între 9 grade în depresiunile Carpaților Orientali și 23 de grade pe litoral. Noaptea pe alocuri se va forma ceață.

**La Bucureşti,** vremea va fi călduroasă. Cerul va fi variabil după-amiaza și mai mult senin în rest, iar vântul va sufla slab și moderat. Temperatura maximă se va situa în jurul valorii de 34 de grade, iar cea minimă va fi de 16...19 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

**G.N.M.-C.J. Argeș** informează că la data de 02.08.2025, la ora 11:00, s-a produs o poluare cu 30 l de țiței și 120 l de apă de zăcământ a 16 mp de sol (pășune proprietate privată) în zona comunei Poiana Lacului ca urmare a coroziunii conductei de transport OMV Petrom de la PMAN 8 Sămara la Parc 3 Sămara. A fost oprită pomparea, deocamdată nu s-a putut interveni pentru reparații din cauza refuzului proprietarului de a permite accesul personalului OMV Petrom.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE ȘI DIGITALIZARE